Бяла диря като рана. Слънце. Морска пяна.

Бяла диря като рана. Слънце. Морска пяна.

Отблясък е морето от цвета на очите ти.

В зеницата му дълбока бързам да удавя

солените тревоги с вятъра на дните си.

Бих оставила с любов да ме погълне цяла,

дишането ми да дирижира в морско синьо,

да удави жаждата ми, пареща и бяла

в дълбините невъзможни на безброй години,

да засипе с пясъка жадуваните ласки,

и сълзите- капчици море- да изсуши ми,

да ме върне чиста и невинна, като блясък,

уловен от слънцето за миг в повърхността му.

Бяла диря като рана. Сол и морска пяна.

Огледало на небето, синия ми полет.

Плавам над вълните като изморена чайка,

за момент отказала се да лети нагоре;

пожелала да е риба или морско конче,

или водорасло мъничко дори, но само

морско синьото безбрежие да чувства свое,

заедно с дъха солен, спокоен на безкрая.

Отблясък е морето от цвета на очите ти.

Бих оставила с любов да ме погълне цяла.

Да ме върне на брега познат- добра и чиста.

Надалече плавала. Обичала. Живяла.